በዞኑ የተፈጥሮ ሃብት እንክብካቤ እየተካሄደ ነው
አዲስ አበባ፤ ጥር 28/2006/ዋኢማ/ – በዘንደሮው በጀት ዓመት በአማራ ክልል ሰሜን ሸዋ ዞን በ931 ተፋሰሶች ላይ የተፈጥሮ ሃብት እንክብካቤ ስራ እየተካሄደ መሆኑን ዞን ዋና አስተዳዳሪ ገለጹ።አስተዳዳሪው አቶ እሸቴ አስፋው ለዋልታ ኢንፎርሜሽን ማዕከል እንደገለጹት በየዞኑ 37ቱም ወረዳዎች ላይ እየተካሄደ ባለው የተፈጥሮ ሃብት እንክብካቤ ስራ ከ600 ሺህ በላይ አርሶ አደሮች ተሳታፊ ናቸው።እንድ አቶ እሸቴ ገለጻ ለ60 ቀናት የሚካሄደው የተፈጥሮ ሃብት ልማት ስራ በገንዘብ ሲተመን ከአንድ ሚኒሊዮን ብር በላይ ነው፡፡ የዋልታ ኢንፎርሜሽን ማዕከል ጋዜጠኛ በስፍራው ተገኝቶ ያነጋገራቸው አርሶ አደሮች በሰጡት አስተያየት ባለፉት ዓመታት ባከናወኑት የተፈጥሮ ሃብት ልማት ስራ በዓመት ከ3ጊዜ በላይ ማምረት ችለዋል፡፡ በዞኑ ባሶና ወራና ወረዳ ነዋሪ የሆኑት አርሶ አደር ሃይለማረያም ሃብተገብርኤል፣ አርሶ አደር ደሳለኝ ሽፈራው እና ሰርሶ አደር በለጡ ሃ/ወልድ ባለፉት አመታት ከተራሮች ጫፍ ጀምረው በሰሯቸው የተፈጥሮ ሃብት ስራዎች ተጠቃሚ መሆናቸውን ይናገራሉ፡፡    የዘንድሮው ለ4ኛ ጊዜ እየተካሄደ መሆኑን ተናግረው በተራራማ አካባቢዎች ላይ የሚሰራው ይህ አፈርና ውሃ ጥበቃ ስራ በቀጥታ ከግብርና ስራቸው ጋር በመገናኘቱ ምርትና ምርታማነትን በመጨመር ረገድ የላቀ ደርሻ ማበርከቱን ተናግረዋል፡፡በተፈጥሮ ሃብት ልማት ስራችን በየጊዜው የምናገኘውን ልምድ በመቀመር ስራውን በተሸለ መንገድ ከዓመት ዓመት በተሳካ ሁኔታ እየመራን እንገኛለን በዚህም ውጤታማ እየሆን ነው ብለዋል፡፡    እንደ አርሶ አደሮቹ ገለጻ የተፈጥሮ ሃብት ስራው ከመስኖ ልማት ጋር በመያያዙ የግብርና ምርትና ምርታማነት አድጓል፡፡በዞኖ ባለፈው ዓመት 62ሺህ ሄክታር መሬት በመስኖ የለማ ሲሆን በያዝነው ዓመትም 72 ሺህ 500 ሄክታር መሬት እየለማ እንደሆነ ለማወቅ ተችሏል፡፡ለ60 ቀናት የሚካሄደው የተፈጥሮ ሃብት ልማት ስራ በአማራ፣ በትግራይ፣ በደቡብ እና በኦሮሚያ ክልሎች እንደሚካሄድ ያገኘነው መረጃ ያመለክታል፡፡